ՀԱՄԱՁԱՅՆԱԳԻՐ
Եվրասիական տնտեսական միության անդամ պետություններում գիտական կոչումների վերաբերյալ փաստաթղթերի փոխադարձ ճանաչման մասին

Հայաստանի Հանրապետության կառավարությունը, Բելառուսի Հանրապետության կառավարությունը, Ղազախստանի Հանրապետության կառավարությունը, Ղրղզստանի Հանրապետության նախարարների կաբինետը և Ռուսաստանի Դաշնության կառավարությունը՝
ղեկավարվելով «Եվրասիական տնտեսական միության մասին» 2014 թվականի մայիսի 29-ի պայմանագրով,
ձգտելով գիտական կոչումների վերաբերյալ փաստաթղթերի համապատասխանության ճանաչման միջոցով վերացնել աշխատանքային միգրացիայի ոլորտում բացառումները և սահմանափակումները՝ մեծապես կարևորելով Եվրասիական տնտեսական միության անդամ պետությունների (այսուհետ՝ անդամ պետություններ) քաղաքացիների՝ մասնագիտական գործունեությանը հասանելիություն ապահովելու համար բարենպաստ պայմանների ստեղծումը,
հաշվի առնելով «Եվրասիական տնտեսական միության շրջանակներում ինտեգրացիոն գործընթացների հետագա զարգացման մասին» 2018 թվականի դեկտեմբերի 6-ի հռչակագրի դրույթները,
համաձայնեցին հետևյալի մասին.

Հոդված 1
Հիմնական հասկացությունները
Սույն համաձայնագրի նպատակների համար օգտագործվում են հասկացություններ, որոնք ունեն հետևյալ իմաստը՝
գիտական կոչումների վերաբերյալ փաստաթղթեր՝ ավագ գիտական աշխատողի, դոցենտի, ասոցացված պրոֆեսորի (դոցենտի), պրոֆեսորի գիտական կոչումների վերաբերյալ փաստաթղթեր, որոնք տրվել են իրավասու մարմինների կողմից՝ անդամ պետությունների օրենսդրությանը համապատասխան. 
իրավասու մարմիններ՝ անդամ պետությունների մարմիններ (կազմակերպություններ), որոնք կառավարում են իրականացնում կրթության և գիտության բնագավառում, ինչպես նաև անդամ պետությունների պետական կառավարման (իշխանության) մարմիններ, բարձրագույն և հետբուհական կրթության կրթական կազմակերպություններ (հաստատություններ), լրացուցիչ մասնագիտական կրթության կազմակերպություններ (հաստատություններ) և գիտական կազմակերպություններ, որոնք իրականացնում են բարձրագույն որակավորման գիտական և գիտամանկավարժական աշխատողների ատեստավորում՝ անդամ պետությունների օրենսդրությամբ նախատեսված դեպքերում.
գիտական կոչումների վերաբերյալ փաստաթղթերի ճանաչում՝ գիտական կոչումների վերաբերյալ փաստաթղթերի՝ սույն համաձայնագրին համապատասխան աշխատանքային միգրացիայի շրջանակներում ճանաչվող կարևորություն՝ աշխատանքի տեղավորման պետությունում այդ փաստաթղթերն ունեցողների կողմից, իրենց շնորհված գիտական կոչմանը համապատասխան, մասնագիտական գործունեության իրականացման համար.
լիազորված կազմակերպություններ՝ անդամ պետությունների կազմակերպություններ, որոնք իրականացնում են գիտական կոչումների վերաբերյալ փաստաթղթերի ճանաչման տեղեկատվական ապահովման գործառույթը։
Սույն համաձայնագրում օգտագործվող մյուս հասկացությունները կիրառվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված իմաստներով։
Հոդված 2
Կիրառման ոլորտը
Սույն համաձայնագրով կարգավորվում են աշխատանքային միգրացիայի շրջանակներում գիտական կոչումների վերաբերյալ փաստաթղթերի՝ աշխատանքի տեղավորման պետությունում դրանք ունեցողների կողմից իրենց շնորհված գիտական կոչմանը համապատասխան մասնագիտական գործունեություն իրականացնելու համար փոխադարձ ճանաչման հետ կապված հարցերը:
Սույն համաձայնագրի դրույթները կիրառվում են նաև մինչև սույն համաձայնագիրն ուժի մեջ մտնելը տրված՝ գիտական կոչումների վերաբերյալ փաստաթղթերի նկատմամբ՝ բացառությամբ այն դեպքի, երբ գիտական կոչման վերաբերյալ փաստաթղթի ճանաչման ընթացակարգի իրականացման ժամանակ աշխատանքի տեղավորման պետությունում ընդունվել է բացասական որոշում՝ գիտական կոչումներ ունեցողների փաստաթղթերի փորձաքննության արդյունքներով։
Գիտական կոչումների վերաբերյալ փաստաթղթերի ճանաչման ընթացակարգի իրականացման ժամանակ ընդունված բացասական որոշումները հաշվի առնելու նպատակով՝ անդամ պետություններն իրագործում են համապատասխան տեղեկատվության հասանելիությունն ապահովող միջոցներ։

Հոդված 3
Գիտական կոչումների շնորհման չափորոշիչները
Գիտական կոչումների շնորհման չափորոշիչները սահմանվում են անդամ պետությունների օրենսդրությամբ և ներառում են գիտական, մանկավարժական և այլ գործունեության բնագավառում ձեռքբերումներ ունեցող՝ գիտական կոչումների հայցորդների գիտական որակավորման գնահատումը։ 
Հոդված 4
Ճանաչման հիմնական սկզբունքները
Անդամ պետություններն անհրաժեշտ են համարում գիտական կոչումների վերաբերյալ փաստաթղթերի համապատասխանությունը (համադրելիությունը) և արդարացի ճանաչումն ապահովող հետևյալ հիմնական սկզբունքների պահպանումը՝
գրախոսվող գիտական հրատարակություններում, այդ թվում՝ տվյալների միջազգային բազաներում և հղումների համակարգերում ներառված հրատարակություններում՝ գիտական կոչումների հայցորդների հրապարակումների բարձր ակտիվություն.
գիտական արդյունքների կեղծմանը և ոչ իրավաչափ փոխառություններին հակազդում.
գիտական կոչման շնորհման պահի դրությամբ գիտական և (կամ) գիտամանկավարժական գործունեության իրականացում բարձրագույն կրթության, լրացուցիչ մասնագիտական կրթության կրթական կազմակերպություններում և (կամ) գիտական կազմակերպություններում. 
գիտական կոչում ունեցողի՝ ճանաչվող գիտական աստիճանի առկայություն՝ բացառությամբ անդամ պետությունների օրենսդրությամբ սահմանված դեպքերի, որոնք վերաբերում են գիտական կոչումների շնորհմանը արվեստի (մշակույթի), պաշտպանության, ազգային անվտանգության, ֆիզիկական կուլտուրայի և սպորտի ոլորտներում.
գիտական կոչման շնորհման ընթացակարգի թափանցիկություն (հրապարակայնություն)՝ բացառությամբ պետական գաղտնիք (գաղտնիքներ) կազմող ոլորտներում շնորհվող կոչումների.
բարձրագույն որակավորման գիտական և գիտամանկավարժական աշխատողների ատեստավորման ոլորտում անդամ պետությունների օրենսդրությամբ սահմանված՝ գիտական կոչումների հայցորդներին ներկայացվող պահանջների մակարդակի պահպանում.
ավելի վաղ ստացված գիտական կոչման առկայություն (պրոֆեսորի գիտական կոչման համար), եթե այլ բան նախատեսված չէ այն անդամ պետության օրենսդրությամբ, որտեղ շնորհվել է ճանաչվող գիտական կոչումը՝ գիտամանկավարժական գործունեությանը ներկայացվող լրացուցիչ և ավելի բարձր պահանջների մասով.
համագործակցություն և տեղեկատվական փոխգործակցություն գիտական կոչումների շնորհման հարցերով, ինչպես նաև գիտական մասնագիտությունների, գիտական աշխատողների մասնագիտությունների, գիտական ուղղությունների դասակարգիչների ազգային անվանացանկերի ու գիտական մասնագիտությունների բովանդակության (առկայության դեպքում) մշակման ժամանակ։

Հոդված 5
Դոցենտի, ասոցացված պրոֆեսորի (դոցենտի), ավագ գիտական աշխատողի գիտական կոչման վերաբերյալ փաստաթղթերի ճանաչումը
Դոցենտի, ասոցացված պրոֆեսորի (դոցենտի), ավագ գիտական աշխատողի գիտական կոչման վերաբերյալ փաստաթղթերն աշխատանքի տեղավորման պետությունում ճանաչվում են համապատասխան (համադրելի)՝ առանց ճանաչման ազգային ընթացակարգերի անցկացման՝ հաշվի առնելով սույն համաձայնագրի 4-րդ հոդվածի հինգերորդ պարբերությունը՝ բացառությամբ սույն համաձայնագրի 8-րդ հոդվածով նախատեսված դեպքի։
Սույն հոդվածին համապատասխան ճանաչվող՝ ավագ գիտական աշխատողի գիտական կոչման վերաբերյալ փաստաթղթերն ընդունվում են աշխատանքի տեղավորման պետությունում՝ դրանք ունեցողների համար գիտական գործունեության հասանելիության նպատակով, ինչպես նաև կարող են օգտագործվել գործատուի որոշմամբ՝ այլ մասնագիտական գործունեության հասանելիության համար։ 

Հոդված 6
Պրոֆեսորի գիտական կոչման վերաբերյալ փաստաթղթերի ճանաչումը
Պրոֆեսորի գիտական կոչման վերաբերյալ փաստաթղթերն աշխատանքի տեղավորման պետությունում ճանաչվում են համապատասխան (համադրելի)՝ առանց ճանաչման ազգային ընթացակարգերի անցկացման՝ հաշվի առնելով սույն համաձայնագրի 4-րդ հոդվածի հինգերորդ պարբերությունը՝ բացառությամբ սույն համաձայնագրի 8-րդ հոդվածով նախատեսված դեպքի։

Հոդված 7
Գիտական աստիճաններից և գիտական կոչումներից զրկելու վերաբերյալ որոշման ընդունման հետևանքները 
Եթե գիտական կոչում ունեցողի նկատմամբ ընդունվել է ճանաչվող գիտական կոչումից զրկելու կամ ճանաչվող գիտական կոչման շնորհման համար հիմք ծառայած գիտական աստիճանից զրկելու վերաբերյալ որոշում, ապա ճանաչման փաստով առաջացած իրավական հարաբերությունները կարող են դադարեցվել այն պահից, երբ աշխատանքի տեղավորման պետությունում գործատուին (աշխատանքների (ծառայությունների) պատվիրատուին) հայտնի է դարձել գիտական աստիճանի կամ գիտական կոչման հարցի շուրջ ընդունված որոշման մասին։


Հոդված 8
Գիտական կոչումների վերաբերյալ փաստաթղթերի ճանաչման ազգային ընթացակարգերի կիրառումը
Գիտական կոչումների վերաբերյալ փաստաթղթերի ճանաչման ազգային ընթացակարգերը կարող են կիրառվել անդամ պետությունների կողմից աշխատանքի տեղավորման պետության օրենսդրությանը համապատասխան՝ այն դեպքում, երբ այդ փաստաթղթերն ունեցողները հավակնում են աշխատանքի տեղավորման պետությունում սահմանված գիտական կոչման համար տրվող հավելավճարներ (հավելումներ) և (կամ) արտոնություններ ստանալու, որոնք վճարվում են (տրամադրվում են) աշխատանքի տեղավորման պետության բյուջեի միջոցների հաշվին:

Հոդված 9
Անհրաժեշտ պահանջների պահպանումը
Գիտական կոչումների վերաբերյալ փաստաթղթերի՝ սույն համաձայնագրով նախատեսված ճանաչումն իրականացվում է՝ հաշվի առնելով սույն համաձայնագրի 4-րդ հոդվածը, և դրանք ունեցող անձանց չի ազատում աշխատանքի տեղավորման պետության օրենսդրությանը համապատասխան մասնագիտական գործունեություն իրականացնելու համար գործատուի (աշխատանքների (ծառայությունների) պատվիրատուի) կողմից ներկայացվող որակավորման և այլ պահանջների համապատասխանելու պարտականությունից։

Հոդված 10
Իսկության ստուգումը և տեղեկությունների տրամադրումը
Գիտական կոչումների վերաբերյալ փաստաթղթերի իսկության ստուգման (վերիֆիկացման), սույն համաձայնագրի 4-րդ հոդվածով նախատեսված ճանաչման հիմնական սկզբունքների և գիտական կոչումների հայցորդների մասով անդամ պետությունների օրենսդրությամբ նախատեսված պահանջների պահպանումը հաստատելու նպատակով, գիտական կոչումներ ունեցողների մասնագիտական մակարդակի հաշվառման, ինչպես նաև այլ անհրաժեշտ տեղեկատվության ստացման նպատակով՝ գործատուն (աշխատանքների (ծառայությունների) պատվիրատուն), անդամ պետությունների շահագրգիռ մարմինները և գիտական կոչում ունեցողն իրավունք ունեն հարցումներ ուղարկելու մյուս անդամ պետությունների իրավասու մարմիններ ու լիազորված կազմակերպություններ և օգտագործելու հանրամատչելի տեղեկատվական ռեսուրսները։
Սույն հոդվածով նախատեսված հարցումներն ուղարկվում են գրավոր՝ ռուսերենով, և ենթակա են ուսումնասիրման՝ այն անդամ պետության օրենսդրությանը համապատասխան, որին ուղարկվել է հարցումը։

Հոդված 11
Տեղեկատվական ապահովումը
Սույն համաձայնագրի իրագործման նպատակով իրավասու մարմինների կողմից որոշվում են այն լիազորված կազմակերպությունները, որոնք իրականացնում են գիտական կոչումների վերաբերյալ փաստաթղթերի ճանաչման հարցերի առնչությամբ տեղեկատվության փոխանակումը։
Լիազորված կազմակերպություններն ապահովում են իրենց պաշտոնական կայքերում՝ «Ինտերնետ» տեղեկատվական-հեռահաղորդակցական ցանցում հետևյալի տեղադրումը ռուսերենով՝
գիտական կոչումների շնորհման հարցերը կարգավորող նորմատիվ իրավական ակտեր, ինչպես նաև դրանցում փոփոխությունների կատարման մասին տեղեկություններ. 
գիտական կոչումների վերաբերյալ փաստաթղթերի ցանկ և նմուշներ. 
անդամ պետությունների օրենսդրությանը համապատասխան սահմանված՝ գիտական ատեստավորման համակարգերի, այդ թվում՝ գիտական մասնագիտությունների, գիտական աշխատողների մասնագիտությունների, գիտական ուղղությունների դասակարգիչների ազգային անվանացանկերի ու գիտական մասնագիտությունների բովանդակության (առկայության դեպքում) վերաբերյալ տեղեկություններ.
գիտական աստիճաններից և գիտական կոչումներից զրկելու ու համապատասխան փաստաթղթերն անվավեր ճանաչելու վերաբերյալ ընդունված որոշումներ։

Հոդված 12
Փորձագիտական խորհրդակցությունները
Սույն համաձայնագրի իրագործման, ինչպես նաև դրանում փոփոխությունների կատարման հետ կապված հարցերը դիտարկվում են իրավասու մարմինների փորձագետների խորհրդակցությունների շրջանակներում՝ Եվրասիական տնտեսական հանձնաժողովի մասնակցությամբ։

Հոդված 13
Վեճերի կարգավորումը
Սույն համաձայնագրի մեկնաբանման և (կամ) կիրառման հետ կապված վեճերը կարգավորվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով։


Հոդված 14
Փոփոխությունների կատարումը
Անդամ պետությունների փոխադարձ համաձայնությամբ՝ սույն համաձայնագրում կարող են կատարվել փոփոխություններ, որոնք ձևակերպվում են առանձին արձանագրություններով և սույն համաձայնագրի անբաժանելի մասն են։

Հոդված 15
Եզրափակիչ դրույթներ
Սույն համաձայնագիրը Եվրասիական տնտեսական միության շրջանակներում կնքված միջազգային պայմանագիր է և մտնում է Եվրասիական տնտեսական միության իրավունքի կազմի մեջ։
Սույն համաձայնագիրն ուժի մեջ է մտնում այն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից։

Կատարված է Չոլպոն-Աթա քաղաքում, 2026 թվականի օգոստոսի 7-ին, մեկ բնօրինակից՝ ռուսերեն։
Սույն համաձայնագրի բնօրինակը պահվում է Եվրասիական տնտեսական հանձնաժողովում, որը, որպես սույն համաձայնագրի ավանդապահ, յուրաքանչյուր անդամ պետություն կուղարկի դրա հաստատված պատճենը։

	Հայաստանի Հանրապետության կառավարության կողմից՝
	Բելառուսի Հանրապետության կառավարության կողմից՝
	Ղազախստանի Հանրապետության կառավարության կողմից`
	Ղրղզստանի Հանրապետության նախարարների կաբինետի կողմից՝
	Ռուսաստանի Դաշնության կառավարության կողմից՝

